text: Politiet leder efter dement med helikopter og hunde i Horsens
  01 april 2017 kl. 09.17
  En 74-årig mand forlod fredag aften det plejehjem, hvor han bor. Siden er han ikke blevet set. 
  Sydøstjyllands Politi leder lørdag efter en dement, 74-årig mand, som fredag aften er gået fra plejecentret Lindehøj på Nørrebakken i Horsens. Eftersøgningen involverer både hunde og helikopter. Det oplyser Sydøstjyllands Politi.
  Eftersøgningen startede fredag aften, og hen over natten har en redningshelikopter været i luften ind over Horsens.
  Den 74-årige mand fra Horsens beskrives som ca. 175 cm. høj, han vejer ca. 70 kilo, og han har gråt hår. Den 74-årige var iført en sort/hvid frakke.
  Politiet beder beboere i området omkring plejehjemmet se efter i udhuse, garager og lignende. Alle henvendelser skal ske til Sydøstjyllands Politi på telefon 114.
  